Document ID: 31986R0330

*****
ΚΑΝΟΝΙΣΜΟΣ (ΕΟΚ) αριθ. 330/86 ΤΗΣ ΕΠΙΤΡΟΠΗΣ
της 14ης Φεβρουαρίου 1986
για την κατανομή των ποσοστώσεων για το 1986 των εισαγωγών που έχουν καθορισθεί για ορισμένα προϊόντα καταγωγής Ηνωμένων Πολιτειών Αμερικής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 241/86 του Συμβουλίου της 27ης Ιανουαρίου 1986 για την αναστολή των δασμολογικών παραχωρήσεων και την αύξηση των δασμών του κοινού δασμολογίου που εφαρμόζονται σε ορισμένα προϊόντα καταγωγής Ηνωμένων Πολιτειών Αμερικής (1), και ιδίως το άρθρο 3 παράγραφος 2,
Εκτιμώντας:
ότι οι πρακτικές ανάγκες διοικήσεως οδήγησαν το Συμβούλιο στην απόφαση ότι οι ποσότητες στις οποίες η Κοινότητα περιόρισε τις εισαγωγές με τον κανονισμό (ΕΟΚ) αριθ. 241/86 πρέπει να κατανεμηθούν μεταξύ των κρατών μελών· ότι απομένει στα κράτη μέλη να κατανείμουν τις ποσότητες που έχουν χορηγηθεί στους εισαγωγείς, σύμφωνα με τις διατάξεις του κανονισμού (ΕΟΚ) αριθ. 1023/70 του Συμβουλίου της 25ης Μαΐου 1970 που καθορίζει κοινή διαδικασία διαχείρισης των ποσοτικών ποσοστώσεων (2)·
ότι η χρήση των κοινοτικών ποσοστώσεων, που βασίζεται σε κατανομή μεταξύ των κρατών μελών που πραγματοποιείται με αυτούς τους όρους, φαίνεται ότι τηρεί τον κοινοτικό χαρακτήρα αυτών των ποσοστώσεων, λαμβάνοντας υπόψη τη δημιουργία ενός κοινοτικού αποθέματος·
ότι ένα κοινοτικό απόθεμα επιτρέπει τη διόρθωση ορισμένων αποτελεσμάτων του εφαρμοζόμενου τρόπου κατανομής και εξασφαλίζει ότι τα αποτελέσματα των μέτρων παραμένουν εντός των ορίων των επιδιωκομένων αντικειμενικών σκοπών·
ότι, για τους ίδιους λόγους, είναι βασικό κάθε κράτος μέλος να επιστρέψει στο κοινοτικό απόθεμα το μεγαλύτερο μέρος από το μερίδιό του το οποίο δεν έχει χρησιμοποιηθεί μέχρι μια καθορισμένη ημερομηνία·
ότι, σύμφωνα με το άρθρο 2 παράγραφος 2 του κανονισμού (ΕΟΚ) αριθ. 241/86 η κατανομή θα πρέπει να γίνει με βάση τις εισαγωγές στα κράτη μέλη κατά τα έτη 1984 και 1985·
ότι, σύμφωνα με το άρθρο 2 παράγραφος 2 του προαναφερόμενου κανονισμού, οι διατάξεις του κανονισμού (ΕΟΚ) αριθ. 1023/70, οι οποίες καθορίζουν τη διαχείριση των ποσοστώσεων αυτών, εφαρμόζονται στις ποσοστώσεις που καθορίζονται στο παράρτημα του κανονισμού (ΕΟΚ) αριθ. 241/86, λαμβανομένου υπόψη ότι αυτές οι ποσοστώσεις μπορούν να αυξηθούν μόνο από το Συμβούλιο, βάσει ειδικής πλειοψηφίας, μετά από πρόταση της Επιτροπής·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως των Ποσοστώσεων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι κοινοτικές ποσοστώσεις για το 1986 που αναφέρονται στον κανονισμό (ΕΟΚ) αριθ. 241/86 χωρίζονται σε δύο τμήματα, το πρώτο των οποίων διανέμεται μεταξύ των κρατών μελών σύμφωνα με το παράρτημα.
2. Το δεύτερο τμήμα αποτελεί κοινοτικό απόθεμα· εμφαίνεται στη στήλη 3 του παραρτήματος.
Άρθρο 2
Τα κράτη μέλη ανακοινώνουν στην Επιτροπή, μέχρι τις 15 Σεπτεμβρίου 1986 το αργότερο, τις συνολικές ποσότητες εισαγωγών που πραγματοποιήθηκαν και καταλογίστηκαν στην κοινοτική ποσόστωση στις 31 Αυγούστου 1986.
Θα επιστρέψουν στο απόθεμα, μέχρι την 1η Οκτωβρίου 1986 το αργότερο, το τμήμα από το μερίδιό τους που δε χρησιμοποιήθηκε, το οποίο στις 31 Αυγούστου 1986 ξεπερνά το 30 % του όγκου.
Είναι δυνατό να επιστραφεί μεγαλύτερη ποσότητα εφόσον πιστεύεται ότι δεν θα χρησιμοποιηθεί.
Άρθρο 3
Η κατανομή του αποθέματος θα γίνει μέχρι την 1η Νοεμβρίου 1986 το αργότερο, σύμφωνα με τη διαδικασία που προβλέπεται στο άρθρο 11 του κανονισμού (ΕΟΚ) αριθ. 1023/70.
Άρθρο 4
Ο παρών κανονισμός αρχίζει να ισχύει στις 15 Φεβρουαρίου 1986.
Εφαρμόζεται μέχρι τις 31 Δεκεμβρίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Φεβρουαρίου 1986.

Labels: 18
3
1